<classify> BODI ya Wakurugenzi wa Shirika la Umeme Tanzania TANESCO imeisifu serikali kwa kuendelea kulipa fedha zinazohitajika na kwa wakati kadiri ya mkataba wa ujenzi, kwa mkandarasi ujenzi wa mradi mkubwa wa kimkakati wa kitaifa wa bwawa la kufua umeme wa megawati 2,115 JNHPP.Mwenyekiti wa Bodi ya Wakurugenzi Tanesco, Dk Alexander Kyaruzi aliipongeza serikali kulipa fedha kwa mkandarasi.Ametoa pongezi hizo Morogoro wakati akifunga mkutano wa baraza kuu la 49 la wafanyakazi wa shirika hilo.Ninayo furaha kuwataarifu mradi wa kimkakati wa kitaifa wa kuzalisha umeme wa maji wa megawati 2115 wa Julius Nyerere unaendelea vizuri. Napongeza juhudi kubwa zinazofanywa kusimamia mradi huu ili uweze kukamilika kwa wakati na kwa ubora unaotakiwa, amesema Mwenyekiti huyo wa Bodi.Mradi huo unatekelezwa na wakandarasi, Arab Contractors na Elsewedy Electric za Misri. Ujenzi wake ni wa miezi 42 ikijumuishwa miezi sita ya matayarisho na unapaswa kukamilika ifikapo Juni 14, 2022.Serikali kulingana na mkataba imelipa Sh trilioni 1.07 sawa na asilimia 15 ya gharama, Sh trilioni 6.5. Mbali na hayo, Dk Kyaruzi aliitaka menejimeti ya shirika kuongeza kasi ya ujenzi wa mradi wa kusafirisha umeme wa msongo wa kilovoti 400 wa Singida Arusha Namanga na ule mpango wa ujenzi wa mradi wa kusafirisha umeme wa msongo wa Kilovoti 400 Iringa Mbeya Tunduma.Alisema kuharakishwa kwa ujenzi wa miradi hiyo kunaunganisha mifumo miwili ya gridi ya taifa ya nchi za Kusini mwa Afrika SAPP na wa nchi za Afrika Mashariki EAPP Eastern Africa Power PoolNchi iko katika nafasi nzuri ya kijiografia kufaidika na mpango huu utakaowezesha kufanya biashara ya nishati ya umeme mara mradi wa kuzalisha umeme wa Julius Nyerere utakapokamilika, amesema.Pamoja na hayo alitumia fursa hiyo kuwapongeza wafanyakazi wa shirika na menejimenti kwa kuwezesha shirika kutoa mchango wa huduma kwa serikali wa Sh bilioni 1. 436 na kusema huo ni mwanzo mzuri kwa shirika katika kuunga mkono juhudi za serikali za kuleta maendeleo katika nchi yetu.Aliutaka uongozi wa shirika hilo kusimamia vizuri masuala ya usalama kazini ili kuhakikisha rasilimali watu ambayo imeandaliwa kwa muda mrefu inaendelea kutekeleza majukumu yake ipasavyo.Mkurugenzi Mtendaji wa Tanesco, Dk Tito Mwinuka alisema walijadili mafanikio, changamoto na mustakabali wa shirika hilo kwa maendeleo ya sekta ndogo ya nishati ya umeme hapa nchini.Alisema mambo yaliyowekewa mkakati ni uboreshaji upatikanaji wa umeme, usalama kazini, kudhibiti upotevu wa umeme na kuongeza kasi ya ukusanyaji wa mapato ya shirika ili liweze kujiendesha vyema.Awali Mratibu wa Mradi wa Julius Nyerere JNHPP, Stephen Manda aliyewasilisha mada ya mradi huo alisema kazi kubwa inayoendelea ni kujenga njia ya kuchepusha maji ambayo imefikia asilimia 19 kabla ya kuanza ujenzi wa bwawa lenyewe ambayo ndiyo sehemu muhimu ya mradi huo.Manda, msimamizi wa mradi huo kutoka Tanesco alisema madaraja yamekamilika na la mwisho limefikia asilimia 75 na litamalizika mwezi huu kupitisha magari upande wa pili wa mto kwa ujenzi huo mkubwa.  <topic>: kitaifa 